Národná rada Slovenskej republiky

VIII. volebné  obdobie

 Číslo: CRD-2427/2020

364a
S p o l o č n á   s p r á v a

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 135/1961 Zb. o pozemných komunikáciách (cestný zákon) v znení neskorších predpisov a ktorým sa menia a dopĺňajú niektoré zákony (tlač 364) v druhom čítaní

	
	Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 135/1961 Zb. o pozemných komunikáciách (cestný zákon) v znení neskorších predpisov a ktorým sa menia a dopĺňajú niektoré zákony (tlač 364)  (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 540 z 27. januára 2021 pridelila predmetný návrh zákona na prerokovanie týmto výborom:

	Ústavnoprávnemu výboru Národnej rady Slovenskej republiky  a
	Výboru Národnej rady Slovenskej republiky pre hospodárske záležitosti.

Výbory prerokovali návrh zákona v lehote určenej uznesením Národnej rady Slovenskej republiky.

II.

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).
III.

Návrh zákona odporúčali Národnej rade Slovenskej republiky schváliť:

•	Ústavnoprávny výbor Národnej rady Slovenskej republiky uznesením č. 234                     z 11. marca 2021
•	Výbor Národnej rady Slovenskej republiky pre hospodárske záležitosti uznesením č. 138 z 11. marca 2021

IV.

Z uznesení výborov Národnej rady Slovenskej republiky uvedených pod bodom III tejto správy vyplývajú nasledujúce pozmeňujúce a doplňujúce návrhy:

1.  V čl. I sa za bod 11. vkladá nový bod 12., ktorý znie:
„12. V § 9 ods. 1 prvej vete sa na konci pripájajú tieto slová „alebo správcom poverená osoba na základe zmluvy.3f)“.
Poznámka pod čiarou k odkazu 3f znie:

„3f) § 43 zákona č. 8/2009 v znení neskorších predpisov.“. 
V tejto súvislosti sa v čl. I v bode 14 v § 11 ods. 1 zmení označenie poznámky pod čiarou „3f“ na „3g“ vrátane odkazu na túto poznámku.
Nasledujúce body sa prečíslujú.
Umožňuje sa správcom cesty previesť na základe zmluvy odstraňovanie prekážok v cestnej premávke na iné osoby.
Výbor NR SR pre hospodárske záležitosti

Gestorský výbor odporúča schváliť

2. V čl. I sa za bod 19. vkladá nový bod 20., ktorý znie:
„20. V § 22a písmeno ch) znie:
„ch) umiestni skládky materiálov alebo reklamné stavby,3) ako aj iné zariadenia, ktoré neslúžia na správu pozemných komunikácií ani na riadenie cestnej premávky a prevádzku dopravy v rozhľadových poliach, v križovatkách, v blízkosti železničných priecestí a pri pozemných komunikáciách tak, aby zasahovali do zorného poľa vodičov vozidiel,“.“.
Nasledujúce body sa prečíslujú.

V súvislosti s úpravou pravidiel pre umiestňovanie reklamných stavieb, skládok a iných zariadení v § 8 sa zosúlaďujú aj príslušné sankčné ustanovenia. 
Výbor NR SR pre hospodárske záležitosti

Gestorský výbor odporúča schváliť

3. V čl. I sa za bod 20. vkladá nový bod 21., ktorý znie:
„21. V § 22c ods. 1 písmeno g) znie:
„g) umiestni skládky materiálov alebo reklamné stavby,3) ako aj iné zariadenia, ktoré neslúžia na správu pozemných komunikácií ani na riadenie cestnej premávky a prevádzku dopravy v rozhľadových poliach, v križovatkách, v blízkosti železničných priecestí a pri pozemných komunikáciách tak, aby zasahovali do zorného poľa vodičov vozidiel,“.“
Nasledujúce body sa prečíslujú.
V súvislosti s úpravou pravidiel pre umiestňovanie reklamných stavieb, skládok a iných zariadení v § 8 sa zosúlaďujú aj príslušné sankčné ustanovenia. 
Výbor NR SR pre hospodárske záležitosti

Gestorský výbor odporúča schváliť

4. V čl. IV a v čl. I v 23. bode v nadpise nad § 24h a v § 24i  sa slová „1. mája 2021“ nahrádzajú slovami „1. júna 2021“ a súčasne v čl. I v 23. bode v § 24i  a v § 24j sa slová „30. apríla 2021“ nahrádzajú slovami „31. mája 2021“ .
Posunutie účinnosti a s tým súvisiaca úprava prechodných ustanovení zohľadňuje zákonné lehoty v legislatívnom procese schvaľovania zákona ako aj potrebnú legisvakanciu.

Ústavnoprávny výbor NR SR
Výbor NR SR pre hospodárske záležitosti

Gestorský výbor odporúča schváliť

Gestorský výbor odporúča hlasovať o bodoch 1 až 4 spoločne s odporúčaním s c h v á l i ť.

V.

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona 

odporúča Národnej rade Slovenskej republiky

vládny návrh zákona, ktorým sa mení a dopĺňa zákon č. 135/1961 Zb. o pozemných komunikáciách (cestný zákon) v znení neskorších predpisov a ktorým sa menia a dopĺňajú niektoré zákony (tlač 364)

s c h v á l i ť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.
 
     	Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 146 zo 16. marca 2021.
 
Týmto uznesením výbor zároveň poveril spoločného spravodajcu Ľuboša Krajčíra predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 16. marca 2021

Peter K r e m s k ý, v.r.  
predseda Výboru NR SR 
pre hospodárske záležitosti